खैर ट्रेन ने सोनपुर छोड़ दिया। तब यहां संसार का सबसे लबां प्लेटफार्म था। यहां से तीन पहिया वाले आटो रिक्शा में बैठकर हमलोग हाजीपुर बस स्टैंड पहुंचे। उत्तर बिहार में आटो रिक्शा को टेंपू कहते हैं। मैं पहली बार इस तीन पहिए में चढ़ा था। सोनपुर से से हाजीपुर के बीच गंडकर नदी का पुल आया। जगह जगह पोस्टर लगे थे। शुभारंभ सोनपुर मेले का दो नवंबर से। हाजीपुर में हम लाल रंग की सरकारी बस में चढ़े उस पर लिखा था- बिहार राज्य पथ परिवहन निगम। सुबह के सात बजे थे बस ने हमें कन्हौली जो महुआ से पांच किलोमीटर पहले एक गांव है वहां उतारा। पिताजी के बैंक के सहकर्मी सियाराम जी ने हमारा स्वागत किया। मैं भोजपुरी माटी को छोडकर वज्जिका बोले जाने वाले प्रदेश में आ चुका था। जहां त का मतलब हं ( YES) होता है। यहां सब कुछ मेरे लिए कौतूहल भरा था। दो मंजिले घर के पीछे खेतों में हरी हरी फसल लहलहा रही थी। लोगों ने बताया तंबाकू (खैनी) है।